পাড়ার মেধাবী ছেলেটির আকস্মিক এই চলে যাওয়াটা মানতে পারছেন না কেউই। সোমবার সকালে সুকিয়া স্ট্রিটের বাড়িতে যখন ফুলে ঢাকা দেবার্পণ মুখোপাধ্যায়ের দেহ এসে পৌঁছল, উপচে পড়া ভিড়ে কান্না চাপতে পারেননি অনেকেই। 
এদিন সকালেই কলকাতা বিমানবন্দর থেকে দেবার্পণের দেহ সুকিয়া স্ট্রিটের বাড়িতে আনা হয়। দেবার্পণের মৃত্যুর খবর শোনার পর থেকেই তাঁর বাবা-মা অসুস্থ হয়ে পড়েছিলেন। এদিন তাঁর বাবা দেবাশিস মুখোপাধ্যায়কে কয়েকজন মিলে ধরে দেহের সামনে নিয়ে আসেন। শোকে মুহ্যমান অবস্থায় দাঁড়িয়ে থাকেন তিনি। দেবার্পণের আত্মীয় শিবেন্দু মিত্র বলেন, ‘‘এত ভাল ছেলে ছিল। কোথা থেকে কী যে হয়ে গেল, কিছুই বুঝতে পারলাম না!’’
প্রসঙ্গত, গত বছর অগস্টে কম্পিউটার সায়েন্স নিয়ে ভর্তি হয়েছিলেন নিউ ইয়র্ক বিশ্ববিদ্যালয়ে। কয়েকদিন আগেই তাঁর পরীক্ষা শুরু হয়েছিল। তখনই হঠাৎ মস্তিষ্কে রক্তক্ষরণ হয়ে অসুস্থ হয়ে পড়ায় তাঁকে হাসপাতালে ভর্তি করানো হয়েছিল। অসুস্থতার কথা জেনে গত শুক্রবার দেবার্পণের পরিবারের সঙ্গে যোগাযোগ করেছিলেন বিদেশমন্ত্রী সুষমা স্বরাজও।
এদিন দেবার্পণের বাড়িতে এসেছিলেন মন্ত্রী সাধন পাণ্ডে, বিধায়ক স্মিতা বক্সি প্রমুখ। সাধন দাবি করেন, দেবার্পণের মৃত্যুর তদন্ত হোক। তাতে অবশ্য বন্ধু-আত্মীয়েরা সহমত নন। এক বন্ধুর কথায়, ‘‘বাপ্টাইয়ের (দেবার্পণ) মৃত্যুতে কোনও অস্বাভাবিকতা নেই। ওখানকার বন্ধুরাও খুবই সাহায্য করেছে। তাই এই বিষয়ে অন্য কোনও মাত্রা যোগ না করাই ভাল।’’
দেবার্পণের দেহ যখন নিমতলা শ্মশানের উদ্দেশে নিয়ে যাওয়া হচ্ছে, তখনও তাঁর স্মৃতিতে এলাকায় লাগানো রয়েছে ব্যানার, ‘বাপ্টাই ভাল থাক!’